**ИЗВЕШТАЈ О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О ИЗМЕНАМА И ДОПУНАМА ЗАКОНА О ЕЛЕКТРОНСКОЈ УПРАВИ**

Предлагач: Министарство државне управе и локалне самоуправе

Ha основу члана 41. став 3. Пословника Владе („Службени гласник PC”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), на предлог Министарство државне управе и локалне самоуправе, Одбор за правни систем и државне органе Владе донео је Закључак 05 Број: 011-10830/2024 од 5. новембра 2024. године, којим се одређује спровођење јавне расправе у Републици Србији о Нацрту закона о изменама и допунама Закона о електронској управи у периоду од 6. новембра до 26. новембра 2024. године.

Програмом јавне расправе било је предвиђено да се Нацрт закона о изменама и допунама Закона о електронској управи са пратећим материјалом објави на веб презентацији Министарства државне управе и локалне самоуправе www.mduls.gov.rs и на Порталу еКонсултације, као и одржавање округлог стола у Београду дана 19. новембра 2024. године у просторијама Српско- корејског информатичко приступног центра са почетком у 10 часова, у организацији Министарства државне управе и локалне самоуправе.

Округли сто је одржан 19.11.2024. године у просторијама Српско- корејског информатичко приступног центра са почетком у 10 часова на адреси Добрињска 11 и њему су присуствовали представници следећих организација: Андреја Глушчевић и Милица Савић из Канцеларије за информационе технологије и електронску управу, Миломир Вучинић - УНИЦЕФ, Илија Гавриловић - НАЛЕД, Сања Аризановић - УНДП, Ива Петровић - Нордијска пословна алијанса, консултант Ђорђе Вукотић, консултант Милан Стефановић као и предстаници Владе Републике Кореје у оквиру Центра за сарадњу у области електронксе управе.

У току јавне расправе, прикупљени су иницијативе, коментари и сугестије од 5 подносиоца који су сви достављени у електронској форми на адресу електронске поште visnja.dragojlovic@mduls.gov.rs. Није пристигао ни један коментар на Порталу еКонсултације, као ни поштом на адресу Министарства државне управе и локалне самоуправе. Коментари су се односили на текст Нацрта у целини и поједини су били опште природе у вези са будућом применом закона, док су поједини били предлози за конкретне измене законског текста. Све сугестије које су испуњавале услове који се односе на усклађивање прописа са релевантним прописима ЕУ, унапређење законодавног и институционалног оквира, уклањање неких недостатака постојећег прописа на основу искустава у вези са применом у пракси, представљају законску материју и представљају материју регулисања овог закона, као и који су формулисани тако да на други начин доприносе унапређењу квалитета законског текста су прихваћене и уграђене у текст закона који ће бити упућен у процедуру усвајања. Коментари и сугестије који нису прихваћени нису прихваћени из једног од следећих разлога: превише су опште формулисани и не могу да буду предмет законског регулисања, нису законодавна материја, нису материја регулисања овог закона, нису јасно формулисани да се разуме интенција предлагача, нису у складу са одредбама прописа ЕУ с којим се Нацрт закона усклађује.

У наставку се налази Преглед коментара и сугестија на Нацрт закона о изменама и допунама Закона о електронској управи достављених у току јавне расправе, уз назнаку да ли је коментар или сугестија прихваћен у целини или делимично или није прихваћен, као и разлоге зашто је делимично прихваћен или није прихваћен. У прилогу Извештаја налази се и записник са одржаног округлог стола који је одржан у Београду.

**Преглед примљених иницијатива, коментара и сугестија на Нацрт закона о изменама и допунама Закона о електронској управи**:

|  |  |  |  |
| --- | --- | --- | --- |
| **Чланови Закона на које се коментар односи** | **Учесник или група учесника који упућује коментар** | **Примљени коментар** | **Одговор предлагача и образложење** |
|  | Контрол Нови Сад | Да сви документи које јавне службе издају странкама имају qr kod за проверу аутентичности и напомену о дигиталном  потпису.  Да су обавезни да пошаљу свима обавештење мејлом и смс-ом ако је регистрован." | НИЈЕ ПРИХВАЋЕН  У овом тренутку ово није могуће реализовати и обавезати све јавне службе. У складу са Законом којим се уређује електронски документ аутентичност односно доказна снага документа одређује се квалификованим електронским сертификатом а не qr кодом, а у сваком случају сваки орган може да дода и ове елементе уколико има техничких могућности. |
| Члан 25. став 4. | Милан Стефановић | У члану 25. став 4. Нацрта закона предвиђено је да је орган дужан да одреди лице за отварање података и поновну употребу и да податке о том лицу објави на веб презентацији органа. Међутим, Нацртом закона нису уређени послови које ово лице обавља (као што је то, на пример, учињено у погледу лица за заштиту података о личности у Закону о заштити података о личности и овлашћеног лица за поступање по захтеву за слободан приступ информацијама од јавног значаја у Закону о слободном приступу информацијама од јавног значаја).  Према нашем мишљењу, овим нацртом закона потребно је прописати да ово лице обавља послове координације и старања о значају, квалитету и законитости података који се отварају и дају на поновну употребу, као и да су запослени у органу дужни да лицу за отварање података и поновну употребу пруже сву неопходну помоћ и доставе потпуне, тачне и ажурне податке. | ПРИХВАЋЕН |
| Члан 27. став 5. | Милан Стефановић | У члану 27. став 5. овог нацрта закона потребно је да се предвиди да ће Влада да ближе уреди процедуру отварања података, а затим је, на основу овако допуњеног члана који даје основ за предмет уређења подзаконског прописа, потребно ова питања уредити Уредбом о начину рада Портала отворених података.  Процедура отварања података обухватала би:  - образовање тима за отворене податаке, који би координирао припрему за објављивање и објављивање података на Порталу отворених података и сарађивао са организационим јединицама органа у припреми података за објављивање;  - сачињавање и доношење годишњег плана отварања података органа на Порталу, као и његово достављање Министарству државне управе и локалне самоуправе;  - припрему података за објављивање, који се могу налазити у информационом систему или некој бази података органа, или да се не налазе у оквиру одређене базе, већ су прикупљени од стране организационе јединице органа и потребно их је пренети у машински читљив облик, у ком погледу би тим за отварање података пружио подршку организационој јединици;  - објављивање података на Порталу отворених података;  - праћење коришћења отворених података од стране тима за отварање података и, према потреби, припрема предлога за измене и допуне (ажурирање) годишњег плана отварања података.  План отварања података органа би садржао: назив органа који објављује податке и контакт податке; назив скупа података; кратак опис скупа података; тему скупа података; врсту скупа података од посебног значаја за поновну употребу, ако је у питању такав скуп података; учесталост ажурирања податка (годишње, полугодишње, квартално, месечно, седмично, дневно, у реалном времену, по потреби); статус објаве скупа података (није објављен, објављен у формату који није отворен, објављен у отвореном формату); временски оквир објаве скупа података; линк ка подацима, ако су већ објављени; планирани формат скупа података; планирану отвореност скупа података; податке о лиценци/условима коришћења скупа података; напомене.  Приоритет у отварању података имали би подаци од посебног значаја за поновну употребу. | ПРИХВАЋЕН |
|  | Милан Стефановић | Потребно је предвидети да надлежна министарства утврђују скупове података од посебног значаја за поновну употребу из свог делокруга, у складу са Спроведбеном уредбом Европске комисије (ЕУ) број 2023/138 од 21.12.2022. године о утврђивању пописа посебних скупова података високе вредности и начину њиховог објављивања и поновне употребе, са припадајућим Прилогом, осим оних скупова података од посебног значаја за поновну употребу који се утврђују посебним законом.  Прихватањем ових предлога и допуном Нацрта закона јачају се механизми који обезбеђују да су подаци које органи објављују тачни, комплетни, актуелни и ажурни, да су објављени у машински читљивом формату и да су употребљиви. Истовремено, имајући у виду разноликост и бројност области и подобласти које припадају скуповима података од посебног значаја, у складу са Спроведбеном уредбом Европске комисије (ЕУ) број 2023/138 од 21.12.2022. године о утврђивању пописа посебних скупова података високе вредности и начину њиховог објављивања и поновне употребе, са припадајућим Прилогом, прихватањем овог предлога обазбеђује се преузимање одговорности компетентних органа за појединачне области и подобласти из њиховог делокруга и, тиме, пуна усклађеност са правним тековинама Европске уније у области отворених података и поновне употребе. | ДЕЛИМИЧНО ПРИХВАЋЕН  Скупове података од посебног значаја за поновну употребу и ближе услове под којим се чине доступним ближе ће уредити Влада доношењем Уредбе о начину рада Портала отворених података и поновној употреби података, а Владу чине министарства која ће учествовати у припреми Уредбе. |
| Члан 4. став 1. тачка 1) | Душан Васиљевић, Национална алијанса за локални економски развој (НАЛЕД) | Анонимизација је процес којим се врши трајни прекид између података о личности и идентитета лица и самим тим такви подаци више не представљају податке о личности | ПРИХВАЋЕН |
| Члан 14А, ставови 3. и 4. | Душан Васиљевић, Национална алијанса за локални економски развој (НАЛЕД) | Предлажемо да се у постојећим ставовима 3. и 4, из дела у коме се наводи шта треба да садржи налог корисника софтверских решења, избришу следеће речи „број личне карте или путне исправе за држављане Републике Србије“ | НИЈЕ ПРИХВАЋЕН  Идентификација лица врши се на основу увида у лични документ са фотографијом тако да је и приликом електронске идентификације неопходно проверити на основу ког документа се лице идентификује |
| Члан 14Б, став 1. | Душан Васиљевић, Национална алијанса за локални економски развој (НАЛЕД) | Предлажемо да се тачка на крају реченице замени са запетом и да се додају следеће речи: „са којима се упознаје и прихвата пре саме регистрације“, па би цела реченица требала да гласи: Физичко и правно лице може да користи услуге електронске управе путем Портала еУправе, након што се региструје, чиме прихвата услове коришћења Портала, са којима се упознаје и прихвата пре саме регистрације“. | ПРИХВАЋЕН |
| Члан 14Б, став 2. тачка 2) | Душан Васиљевић, Национална алијанса за локални економски развој (НАЛЕД) | Предлог је да се направи повезивање са чланом 15. Закона, односно да овлашћена лица приватних компанија не користе своје приватне налоге како би приступили Порталу е-Управа (е-Сандучету), већ да постоји службени мејл приватне компаније коме ће приступ имати само овлашћена лица приватне компаније из безбедносних разлога. Указујемо на чињеницу да не би требало да постоји повезаност приватног налога службеника и службеног налога приватне компаније, односно да би требало спречити потенцијално преузимање и примање службене поште приватне компаније од стране сваког службеника који је у њој запослен. | ПРИХВАЋЕН |
| чл.9. ст. 9-12. којим се мења чл. 16. Закона о електронској управи | Стална конференција градова и општина | Јединица локалне самоуправе развија концепт паметног града користећи информационо-комуникационе технологије, са циљем унапређења ефикасности и доступности услуга, побољшања еколошке одрживости, унапређења транспарентности и укључивања грађана у доношење одлука.  У циљу координисања употребе информационо-комуникационих технологија, надлежни орган може успоставити националну платформу за развој паметних градова.  Надлежни орган обезбеђује инфрструктуру за успостављање платформе из става 10. овог члана.  Норме и техничке стандарде за развој паметних градова ближе уређује влада. | ДЕЛИМИЧНО ПРИХВАЋЕН  Прихваћена је сугестија да се допуни наведени члан у смислу да ће увођење концепта паметног града допринети унапређењу транспарентности и укључивања грађана у доношење одлука. Сматрамо да је овај сегмент кључан за развој паметних градова, јер омогућава јачу партиципацију грађана, побољшање квалитета урбаног живота, као и већу одговорност и транспарентност у процесу доношења одлука. Такав приступ доприноси јачању поверења грађана у управљање, што је есенцијално за успех било ког паметног града.  Појам „одређена територија” обухвата не само локалне самоуправе, већ може обухватити и друге административне или географске јединице које нису нужно део система локалне самоуправе. На тај начин, концепт паметних градова може да се примени и у подручјима која нису стриктно везана за локалне самоуправе, али имају потребне карактеристике за имплементацију паметних технологија (нпр. рурална подручја, специјализоване зоне, индустријске регије и слично).  Појам „јединица локалне самоуправе” може бити превише рестриктиван јер не узима у обзир могућност примене паметних градова у територијама које нису административно организоване као локалне самоуправе. У неким случајевима, паметни градови могу да се развијају у специфичним урбаним зонама, привредним центрима, или чак у урбаним областима које немају формални статус локалне самоуправе, али имају одговарајуће техничке и инфраструктурне предуслове.  Подстицање иновација на различитим територијама увођењем дефиниције „одређена територија”, олакшава се развој паметних градова и на територијама које можда нису формално препознате као део локалне самоуправе, али су у процесу урбанизације, или имају специфичне потребе за имплементацијом паметних решења (нпр. економски, инфраструктурни или социјални изазови). Ова флексибилност омогућава иновације и примену нових технологија у ширем географском контексту. |
| чланови 12, 13. и 14. Нацрта закона којима се мењају чланови 25. и 26. а уводи чл. 25.а. | Стална конференција градова и општина | Имајући у виду значај новина, а посебно чињеницу да су основи за вођење поступка, формат података као и поступак битно другачији о у односу на важећи пропис сматрамо да би цео сегмент који се односи на поновну употребу података, односно чланове 12, 13. и 14. Нацрта закона којима се мењају чланови 25. и 26. а уводи чл. 25.а. би требало предвидети одложену примену.  Предлог нове одредбе чл. 48. стр. 3 гласи:  „Орган је дужан да омогући поновну употребу података у складу са чл. 25-26а од 1. јануара 2028. године.“  Став. 3 постаје став 4. | НИЈЕ ПРИХВАЋЕНО  Право на поновну употребу података је већ прописано важећим Законом о електронској управи и већ се примењује. |
| члан 39. ставови 1. и 3. | Транспарентност Србија | Органи селективно, односно само у једном делу извршавају обавезе које им прописује наведени члан. За разлику од обавезе из става 1., обавеза из става 3. истог члана која предвиђа да је орган дужан да потврду о пријему електронског поднеска пошаље подносиоцу одмах, на исти начин на који је поднесак послат, и даље се не испуњава.  Потребно је, ради обезбеђивања правилне и ефикасне примене наведене одредбе из става 3, у глави под називом ''Казнене одредбе'' изричито прописати санкцију за одговорно лице уколико орган не испуни своју обавезу која је њом прописана. | ПРИХВАЋЕНО |

Прилог: Извештај са округлог стола одржаног у Београду дана 19. новембра 2024. године

**ЗАПИСНИК СА ОКРУГЛОГ СТОЛА У ОКВИРУ ЈАВНЕ РАСПРАВЕ ЗАКОНА О ИЗМЕНАМА И ДОПУНАМА ЗАКОНА О ЕЛЕКТРОНСКОЈ УПРАВИ**

одржаног дана 19. новембра 2024. године с почетком у 10:00 часова у просторијама Српско- корејског информатичко приступног центра на адреси Добрињска 11

Ивана Јаначковић, в.д. помоћника министра, свечано је отворила јавну расправу поводом измена и допуна Закона о електронској управи и захвалила се свим присутнима на интересовању за учешће на округлом столу којe се односи на Нацрт закона о изменама и допунама Закона о електронској управи. Истакла је да је ово кључни тренутак за нашу државу на путу ка даљој дигитализацији и модернизацији јавних услуга, као и за нашу усклађеност са европским стандардима и законодавством. Напоменула је да се у Министарству државне управе и локалне самоуправе стално настоји да процес доношења нових закона буде што инклузивнији и транспарентнији и уверила присутне да ће се и у овом процесу, као и до сада, трудити да мишљења и сугестије свих релевантних страна буду узета у обзир и да је циљ да се створи отворен дијалог и подстакне активно учешће свих релевантних актера, од стручњака из области технологије, права, преко представника цивилног сектора, па до свих других заинтересованих страна. Нагласила је да је, осим што је важан за нашу унутрашњу организацију, овај закон и кључан за наше европске интеграције. Кроз усклађивање са европским законодавством, посебно у области отворених података и поновне употребе података, отварамо врата за развој иновација, унапређење пословног окружења и допринос већој транспарентности рада државе. Такође, позвала је све да наставе да учествују у овом процесу, да износe предлоге јер се само тако може створити закон који ће заиста служити свим нашим грађанима.

Светлана Јовановић је представила измене и допуне Нацрта закона о изменама и допунама Закона о електронској управи кроз презентацију наводећи да је за институционални оквир задужено Министарство државне управе и локалне самоуправе које врши надзор над применом закона а да Канцеларија за информационе технологије и електронску управу обезебеђује примену Закона кроз пројектовање, усклађивање и равој електронске управе и информационих система и инфраструктуре органа (Државни дата центар, сервисну магистралу органа). Напоменула је да су циљеви доношења закона регулисање: начина коришћења основне инфраструктуре и начина на који органи успостављају и воде регистре и размењују податке у електронском облику, електронске комуникације између странака и органа који воде поступке и начина вођења управног поступка у електронском облику. Истакла је да се Закон примењује од 2018. године а да је пуна примена од 2021. године јер су поједине одредбе имале одложену примену и за то време је успостављена јединствена информационо-комуникациона мрежа електронске управе, извршено је повезивање софтверских решења на сервисној магистрали органа, успостављени су државни центри за управљање и чување података у Београду и Крагујевцу као и Систем за електронску идентификацију корисника услуга електронске управе. Такође, што се тиче примене Закона унапређен је Портал еУправа, успостављен је Портал отворених података као и нови портали (еПорези, ЦРОСО, АПР-а и други). Након доношења Закона донети су подзаконски акти и у наредном периоду након усвајања измена и допуна Закона о електронској управи приступиће се измени две уредбе (Уредбе о ближим условима за израду и одржавање веб презентације органа и Уредбе о начину рада Портала отворених података).Указала је да су разлози за измене и допуне Закона усклађивање Закона и Уредбе о начину рада Портала отворених података са Директивом (EU) 2019/1024 Европског парламента и Савета о отвореним подацима и поновној употреби података јавног сектора, прецизније уређење законских решења која су препозната у току примене Закона као непотпуно прецизирана и увођење концепта паметног града. Након овог уводног дела приступила је презентацији предлога измена и допуна Закона које се огледају у следећем: поједини изрази су прецизније дефинисани (Државни центар за управљање и чување података – Државни дата центар, јединствен електронски сандучић - еСандучић, клауд - Државни клауд, прецизирана је дефиниција електронске писарнице, појма ,,регистар” и ,, корисник услуге електронске управе”, додат је и појам ,,еАрхив”. Уводе се нови појмови: ,,корисник софтверских решења” и ,,анонимизација”.Што се тиче усклађивања са европском Директивом 2019/1024 уведени су нови појмови: ,,истраживачки подаци”, ,,динамички подаци”, ,,отворени стандард” као и ,,скупови података од посебног значаја за поновну употребу”. Ради усклађивања са Законом о информационој безбедности и Законом о министарствима преформулисан је члан који се односи на Јединствену информационо-комуникациону мрежу електронске управе коју успоставља и води орган државне управе надлежан за пројектовање, усклађивање, развој и функционисање система електронске управе. Такође, што се тиче сервисне магистрале органа прецизирана је дефиниција јер је примећено да органи не поштују техничке стандарде који су неопходни да би се обезбедила техничка интероперабилност и посебно је наглашено који се све подаци размењују путем сервисне магистрале органа. Законом се јасно наводе основни регистри из којих се морају преузимати подаци када се успостављају евиденције у електронском облику а коришћење података из регистара и евиденција у електронском облику је допуњено одређеним идентификационим ознакама. С обзиром да Закон о заштити података о личности већ уређује питање изношења података из Републике Србије избрисан је став који се односи на доношење подзаконског акта који до данас није донет. Део закона који се односи на систем електронске идентификације који није био препознат у важећем Закону дефинисан је и прецизно је уређено који се то подаци о кориснику заправо прикупљају. Што се тиче Јединственог електронског сандучића корисника услуга електронске управе прецизиранo je шта значи бити корисник есандучића. Ради прецизирања обавезе коришћења софтверских решења која су препозната у овом Закону ближе је уређен начин њиховог коришћења. Истакла је да су овде први пут препознати појмови ,,паметни уговор” као и ,,паметни град”. Део одредби закона који се односи на Портал еУправе је прецизиран у смислу идентификационих ознака као и права и обавеза корисника Портала еУправе. Што се тиче одредби које се односе на отворене податке извршена је хармонизација са европском регулативом, наведени су изузеци на које се податке не односи поновна употреба. Такође, истакла је да је важно што су прецизно уређени услови за поновну употребу података као и поступак поновне употребе података. Новина је дефинисање динамичких података и података од посебног значаја за поновну употребу. Део Нацрта закона који се тиче електронског управног поступања ближе уређује електронски поднесак, а новина је дефинисање одредби које се односе на акт органа које смо пренели у овај Закон из Закона о електронском документу, електронској идентификацији и услугама од поверења у електронском пословању. Истакла је да су казнене одредбе допуњене и уведена је прекршајна одговорност за норме које су нове у овом Закону. На крају, у прелазним и завршним одредбама Закона имамо и одложену примену код појединих чланова како би органи уз одређене интервенције обезбедили поштовање законских одредби.

Ђорђе Вукотић, консултант, је поставио питање везано за рок за примену који је прописан за све органе који треба да омогуће поновну употребу. Истакао је да рок који је 2030. година није адекватан и изразио је бојазан да ће органи тек почети да извршавају ову обавезу почетком 2030. године. Сматра да би требало прописати другачији односно ранији рок за републичке органе или бар за неколико који су најзначајнији за поновну употребу података, а то би могло да се уради кроз пилот пројекте да се успоставе системи који ће омогућити поновну употребу података.

Светлана Јовановић је истакла да многи органи отварају своје податке и да је рок реалан и да је предвиђен у консултацијама са државним органима који су нас информисали да у трогодишњем периоду у буџету немају средства за ове активности. Ова обавеза захтева одређена улагања и да може да се предвиди кроз активности у стратешким документима краћи рок за отварање и поновну употребу података за одређене државне органе.

Андреја Глушчевић, Канцеларија за информационе технологије и електронску управу, сматра да је проблем код података од посебног значаја за поновну употребу што већина тих институција која има ове податке има своје бизнис моделе и исте продају. Истакла је да је у Европи велики изазов и то што формат података није јасно дефинисан. Напоменула је да се тренутно ради идентификовање података од посебног значаја за поновну употребу код Агенције за заштиту животне средине и да ће те податке пилотирати и објавити. Поставила је питање везано за укидање жалбе код поновне употребе података. Светлана Јовановић је објасила да смо у консултацијама са Републичким секретаријатом за законодавство закључили да није потребно омогућити право на жалбу јер у свакој од области у другом степену би требало да одлучује други орган. У случају да орган не отвара податке и не поступа у складу са Законом управна инспекција треба да преиспита рад тог органа.

Милан Стефановић, консултант, сматра да треба употпунити законско решење које се односи на лице за отварање и поновну употребу података тако да се пропишу овлашћена тог лица. Такође, поставио је питање да ли у Закону треба прописати да министарства и надлежни органи ближе прописују скупове података од посебног значаја из своје надлежности? Светлана Јовановић је истакла да ће Изменом уредбе о начину рада Портала отворених података бити дефинисано који су то подаци.

Сања Аризановић, УНДП, је истакла да укидање жалбе и другостепеног органа у смислу права на поновну употребу података представља пропуст јер Директива са којом се усклађујемо предвиђа право на жалбу а са друге стране и цивилни сектор ће бити обесхрабрен да подноси захтеве за поновну употребу података. Нагласила је да би институција Повереника за информације од јавног значаја и заштиту података о личности требала да преузме ову улогу имајући у виду да би по природи посла коју иначе обављају то било најбоље решење. Светлана Јовановић је појаснила да ова област није чисто правне природе већ и техничке па је оправдана бојазан институције Повереника да врши ревизију и проверу да ли је нешто могуће објавити у машински читљивом формату и да анализира техничке детаље.

Предстаници Владе Републике Кореје у оквиру Центра за сарадњу у области електронске управе поставили су питање везано за Портал еУправе, метарегистар, електронски потпис да ли би било боље решење због комплексности ових појмова издвојити у посебан пропис? Светлана Јовановић је изјавила да се ово питање разматрало приликом доношења Закона и да се дошло до закључка да треба да постоји један свеобухватан Закон који ће на једном месту уредити и начин вођења поступка и инфраструктуру. Поставили су још једно питање везано за паметне градове да ли планира да се донесе посебан Закон о паметним градовима. Светлана Јовановић је истакла да Закон даје основ за уређење паметних градова и да се кроз Уредбу планира комплетно уређење овог појма.

Даљих питања није било, те је Светлана Јовановић искористила прилику да се захвали свима који су присуствовали јавној расправи, као на постављеним питањима и датим сугестијама и коментарима. Такође, још једном је истакла да је јавна расправа отворена до 26. новембра и позвала све заинтересоване да доставе своје коментаре, мишљења и предлоге.

Округли сто је завршен у 11:30 часова.

Записник саставила: Вишња Драгојловић